<classify> KATI ya wanawake watatu nchini, mmoja anaishi na aina fulani ya ugonjwa wa moyo, imefahamika.Takwimu hizo zilitolewa jana na Taasisi ya Moyo ya Jakaya Kikwete JKCI, katika kambi maalumu ya maadhimisho ya Siku ya Wanawake Duniani ambacho kilele chake ni leo, ambako taasisi hiyo ilitoa huduma ya upimaji na elimu kwa wanawake waliojitokeza katika eneo la Soko la Kimataifa la Samaki, Feri jijini Dar es Salaam.Daktari Bingwa wa Magonjwa ya Moyo, Delila Kimambo alisema hata hivyo jinsi wanawake wanavyopata elimu juu ya ugonjwa huo, ndivyo wanavyoweza kujilinda katika jamii inayowazunguka. Dk Kimambo alisema magonjwa ya moyo na kiharusi husababisha vifo kwa mwanamke mmoja katika kila watatu wanaofariki, hii ni zaidi ya kujumlisha vifo vyote vinavyosababishwa na kansa.Aliongeza kwamba asilimia 90 ya wanawake wana kiashiria hatari kimoja au zaidi cha kupata magonjwa ya moyo na kwamba zaidi wanapata magonjwa hayo ni wale umri kuanzia miaka 20 na kueandelea. Dalili za magonjwa ya moyo kwa wanawake haziko sawa na wanaume na mara nyingine dalili hatari huchelewa kutafsiriwa kwa haraka na watalaamu wa afya, alisema.Alisema kwa bahati nzuri magonjwa ya moyo na kiharusi kwa asilimia 80 yanazuilika kwa kutoa elimu jinsi ya kujikinga na Kampeni ya Go For Women iliandaliwa na wanawake kwa lengo la kutoa elimu kwa wanawake duniani. Aidha, alisema wanawake wa JKCI wametenga siku ya jana kuelimisha wanawake wenzao na kutoa huduma ya upimaji kwani wanaamini elimu hiyo itasaidia jamii nzima.Tupo hapa kuwatia moyo wanawake wote kutenga muda kidogo kutembelea wataalamu wa afya na kujua namba tano muhimu kwa afya ya moyo ambayo ni shinikizo la damu, jumla ya lehemu kwenye damu, kiasi cha lehemu nzuri ya kukinga na magonjwa ya moyo HDL, kiasi cha sukari na uzito kulingana na urefu BMI, alieleza Dk Kimambo.Aidha, alisema tafiti zimeonesha kuwa uchaguzi wa mfumo bora wa maisha husababisha wanawake 330,000 kuepuka vifo vinavyotokana na magonjwa ya moyo kwa siku. Alisema wanawake wanapenda kutoa kipaumbele kwa wengine kuliko wenyewe hata hivyo wameshauriwa kujali afya zao pia ili wawe na fya bora watoe huduma kwao na jamii inayowahitaji.  <topic>: KITAIFA 